De nordjyske borgere skylder mere end en halv milliard til kommunerne. Gælden vokser støt efter at inddrivelsen af restancerne i 2005 overgik til SKAT

Hver eneste borger i Nordjylland skylder i gennemsnit knap 1500 kroner til sin kommune. Penge kommunerne har voldsomt brug for midt i finanskrisen, men samtidig penge som kommunerne ikke kan få. "Det ville lune godt i kommunekassen, men vi må konstatere, at SKAT ikke formår at inddrive gælden", konstaterer borgmester Mogens Gade (V) fra Jammerbugt Kommune, der rent gældsmæssigt befinder sig midt i feltet. "Vi har restancer for cirka halvtreds millioner kroner. Halvdelen er penge borgerne skylder staten og halvdelen er kommunens egne penge", konstaterer han. Beløbet svarer til, at hver borger i Jammerbugt Kommune skylder godt 1300 kroner. Meget værre er det i Morsø og Mariager hvor beløbet er omkring 1700 kroner, og de penge skal kommunerne ikke regne med at se lige med det samme. "Med de regler der gælder i øjeblikket vil en lang række af de gældsposter også stige i de næste år", lyder det fra inddrivelseschef Peter Devantier fra Skattecenter Aalborg. Peter Devantier er ærgerlig over, at kommunerne skyder på SKAT, for faktisk er det staten der er årsagen til at gælden stiger. "Staten har besluttet, at vi ikke må inddrive gæld fra pensionister og kontanthjælpsmodtagere, men samtidig fortsætter man med at opkræve f.eks underholdsbidrag fra dem. Det kan de ikke betale og derfor stiger gælden hver eneste måned", forklarer han. Netop underholdsbidraget står for næsten halvdelen af borgernes samlede gæld. Frederikshavn og Brønderslev kommuner er dem med mindst gæld. Her skylder hver borger i snit tusinde kroner.